
РЕШЕНИЕ

№ 64 / 15.07.2011 г.

ПРОТОКОЛ № 9 / 15.07.2011 г.


ОТНОСНО: Откриване на социална услуга в общността „Личен асистент” като делегирана от държавата дейност от 01.01.2012 г., с численост 30 щатни бройки и капацитет 30 потребители


Община Елена е партньор на Агенцията за социално подпомагане при предоставяне на социалната услуга „Личен асистент” по проект „Подкрепа за достоен живот”, Схема за предоставяне на безвъзмездна финансова помощ BG051PO001-5.2.09 „Алтернативи” по Оперативна програма „Развитие на човешките ресурси”.
 Потребителите на тази услуга в общината са лица с установени трайни увреждания с 90% и над 90 % намалена трудоспособност и деца с увреждания с 50% и над 50%. Към момента 25 лица, придобили професионални умения, обгрижват 25 потребители с трайни увреждания, нуждаещи се от постоянна грижа и обслужване, в т.ч. и деца. Общината има определен брой лични асистенти по проекта, поради което не можаха да се включат всички нуждаещи се и отговарящи на условията за ползване на социалната услуга.
Предоставянето на услугата „Личен асистент” по проект „Подкрепа за достоен живот” приключва на 07.03.2012 г. Тази услуга доказва своята социална значимост и необходимост, както за рисковите групи лица от общината, така и за членове на техните семейства. Предоставянето й създава предпоставки за превенция на деинституционализацията, което гарантира оставане на индивида по-дълго време в неговата домашна среда.
За запазване обхвата и гарантиране дългосрочното предоставяне на услугата „Личен асистент” е необходимо обезпечаване с финансов ресурс, който да се осигури в проектобюджета на общината за 2012 г. като делегирана от държавата дейност. Услугата е в съответствие с Годишния план за развитие на социалните услуги в община Елена през 2012 г.
На основание чл. 36в от Правилника за прилагане на Закона за социално подпомагане, Изпълнителния директор на Агенцията за социално подпомагане разрешава откриване на социални услуги в общността, когато са делегирани от държавата дейност, по предложение на директора на Регионалната дирекция за социално подпомагане. Към предложението е необходимо да бъде приложено и мотивирано решение на общински съвет за откриване на социалната услуга.



Предвид гореизложеното, на основание чл.21, ал.1, т.23 и чл. 21, ал.2 от Закона за местното самоуправление и местната администрация, във връзка с чл.17, ал. , т.7 от Закона за местното самоуправление и местната администрация, чл.36, ал.2, т.1 и чл. 36в, ал.1, т.1, ал.2 и ал.3, т.1 от Правилника за прилагане на Закона за социално подпомагане, ОБЩИНСКИ СЪВЕТ – ЕЛЕНА

РЕШИ:

1. Дава съгласие за откриване на социалната услуга в общността „Личен асистент” като делегирана от държавата дейност от 01.01.2012 г., с численост 30 щатни бройки и капацитет 30 потребители от общината.
 
2. Възлага на кмета на община Елена да изпрати решението на директора на Регионална дирекция за социално подпомагане гр. Велико Търново за изготвяне на предложение до изпълнителния директор на Агенцията за социално подпомагане.

